**Кыргыз Республикасынын Министрлер Кабинетинин**

**“Кыргыз Республикасынын Министрлер Кабинетинин билим берүү чөйрөсүндөгү айрым чечимдерине өзгөртүүлөрдү киргизүү жөнүндө”**

**токтомунун долбооруна**

**НЕГИЗДЕМЕ-МААЛЫМКАТ**

1. **Максаты жана милдеттери**

Ушул токтомдун долбоорунун максаты Көз карандысыз Мамлекеттер Шериктештигине жана Евразия экономикалык биримдигине мүчө болгон мамлекеттердин бирдиктүү билим берүү мейкиндигин эске алуу менен Кыргыз Республикасындагы  билим берүүнүн бардык деңгээлдеринде окуу жылынын оптималдуу мөөнөтүн аныктоо, балдарды жана жаштарды окутуу жана тарбиялоо үчүн жагымдуу шарттарды камсыздоо, ошондой эле чет өлкөлөрдүн окуу жайларында окууларын улантуу боюнча жарандардын каалоолорун эске алып, мамлекеттик сынактарга даярданууга жана тапшырууга жетиштүү мөөнөттөрдү белгилеп берүү саналат.

Ушул токтомдун долбоорунун милдети - окуу жылында окуу процессинин башталышынын жана аякталышынын мөөнөттөрүн аныктап берүү саналат.

1. **Баяндоочу бөлүк**

Кыргыз Республикасынын Министрлер Кабинетинин 2021-жылдын 11-августундагы № 121 токтому менен билим берүүнүн сапатын камсыздоо, өлкөдөгү эпидемиологиялык кырдаалды эске алуу менен офлайн окутууга этап-этабы менен өтүү, ошондой эле туризмди өнүктүрүүгө ыңгайлуу шарттарды түзүү максатында Кыргыз Республикасындагы билим берүү уюмдарында окуу жылынын башталышы 1-сентябрдан 15-сентябрга которулган.

Азыркы учурда өлкөдө жана дүйнөдө санитардык-эпидемиологиялык акыбал турукташып калды. Эгерде, абал начарласа, билим берүү уюмдары онлайн форматындагы окуу процессине өтүүгө даяр.

Окуу процессинин мөөнөттөрүнүн өзгөрүлүшү окуучулардын активдүүлүгүн төмөндөтүп жана 25-майдан кийин абанын температурасы жогорулгандыгына байланыштуу окуучулардын чарчоолору күчөп, өзгөчө башталгыч мектептин окуучуларына жана экинчи нөөмөттө окугандарга терс таасирин тийгизди.

Маанилүү фактор катары “Билим күнү” деп белгиленген окуу жылынын 1-сентябрында башталышы жана жыл сайын 25-майда “Акыркы конгуроо” салтанаты менен аякталышы салтка айланган. Окуу процессинин 8-июнга чейин узартылышы менен 1-июнь - Эл аралык балдарды коргоо күнүндө окуучулардын эс алууларына мүмкүнчүлүк болгон жок.

Окуу жылынын которулушу чет өлкөлөрдүн окуу жайларына тапшырып, окууларын улантууну каалаган окуучуларга дагы терс таасирин тийгизди.

Мунун баары окуучулардын жана алардын ата-энелеринин эң чоң нааразычылыктарын жаратып, көпчүлүгү социалдык торчо, сурамжылоо жана кайрылган өтүнүчтөрү аркылуу окуу жылынын мөөнөтүн “1-сентябрь – 25 май” чегинде бекитип берүү каалоолорун билдирип жатышат.

1. **Мүмкүн болгон социалдык, экономикалык, укуктук, адам укуктарын коргоочулук, гендердик, экологиялык, коррупциялык натыйжаларды божомолдоо**

Долбоор гендердик жана басмырлоого каршы экспертизадан өткөрүүнү талап кылбайт. Кыргыз Республикасынын Министрлер Кабинетинин токтому менен бул долбоорду кабыл алуу терс социалдык, экономикалык, укуктук, адам укуктарын коргоочулук, гендердик, экологиялык жана коррупциялык кесепеттерге алып келбейт.

1. **Коомдук талкуулардын жыйынтыктары боюнча маалымат**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык бул долбоор Кыргыз Республикасынын Президентинин Администрациясынын сайтына жана коомдук талкуулоонун Бирдиктүү порталына ([www.koomtalkuu.gov.kg](http://www.koomtalkuu.gov.kg)) жайгаштырылат.

1. **Долбоордун мыйзамдарга шайкеш келүүсү боюнча талдоо**

Сунушталган долбоор Кыргыз Республикасында колдонулган мыйзамдардын ченемдерине, ошондой эле Кыргыз Республикасы катышуучу болуп саналган, белгиленген тартипте күчүнө кирген эл аралык келишимдерге каршы келбейт.

1. **Каржылоонун зарылдыгы боюнча маалымат**

Ушул токтомдун долбоорун кабыл алуу республикалык бюджеттен кошумча каржылоону талап кылбайт.

1. **Регулятивдик таасирди талдоо жөнүндө маалымат**

Сунушталган долбоор жөнгө салуучу таасирдин талдоосунан өтпөйт, анткени ал ишкердик ишти жөнгө салууга багытталган эмес.

**Министр А.Б. Бейшеналиев**